ปรากฎการณ์ RoV
ในปัจจุบันเกมเป็นธุรกิจที่มีมูลค่านับล้านล้านบาททั่วโลก  และในยุคที่สมาร์ทโฟนครองโลก  ก็คงเดากันได้ไม่ยากว่า ตลาดเกมประเภทไหนที่มีมูลค่ามากที่สุด  ตลาดนั้นคือ เกมมือถือ  และถ้าพูดถึงเกมมือถือในประเทศไทยตอนนี้คงต้องยอมรับว่า RoV คือหนึ่งในเกมที่ได้รับความนิยมมากที่สุดทั้งจากวัยรุ่น และวัยไม่รุ่นทั่วประเทศ  ใครคือเจ้าของ RoV?
23 มี.ค. 2561

ปรากฎการณ์ RoV / โดย ลงทุนแมน
ในปัจจุบันเกมเป็นธุรกิจที่มีมูลค่านับล้านล้านบาททั่วโลก
และในยุคที่สมาร์ทโฟนครองโลก
ก็คงเดากันได้ไม่ยากว่า ตลาดเกมประเภทไหนที่มีมูลค่ามากที่สุด
ตลาดนั้นคือ เกมมือถือ
และถ้าพูดถึงเกมมือถือในประเทศไทยตอนนี้คงต้องยอมรับว่า RoV คือหนึ่งในเกมที่ได้รับความนิยมมากที่สุดทั้งจากวัยรุ่น และวัยไม่รุ่นทั่วประเทศ
ใครคือเจ้าของ RoV?
RoV เป็นเกมของบริษัท Tencent บริษัทเกมที่ใหญ่ที่สุดในโลก
สำหรับบ้านเราอาจจะคุ้นเคยกับชื่อ การีน่า (Garena) มากกว่า
แต่ การีน่า หรือปัจจุบันมีชื่อว่า SEA เป็นเพียงผู้นำลิขสิทธิ์ของเกม RoV เข้ามาเปิดให้บริการเท่านั้น ไม่ได้เป็นผู้ผลิตแต่อย่างใด
และผู้ลงทุนรายใหญ่ของการีน่าก็คือ Tencent
ตอนนี้ Tencent มีรายได้เติบโตก้าวกระโดด และหนึ่งในธุรกิจหลักที่ช่วยให้บริษัทเติบโตอย่างก้าวกระโดดคือ ธุรกิจเกมมือถือ
ปี 2016 เกมมือถือมีสัดส่วนเป็น 46.62% หรือเกือบครึ่งนึงของรายได้ทั้งบริษัท
และที่น่าสนใจคือ Margin ของธุรกิจนี้อยู่ที่ 60-70%
เกมมือถือที่ขายดีที่สุดของ Tencent มีชื่อว่า HoK หรือ Honor of Kings
ปี 2017 HoK เป็นเกมมือถือที่ทำรายได้มากที่สุดในโลกที่ 1,900 ล้านดอลลาร์ หรือราว 59,000 ล้านบาท
แล้ว HoK ไปเกี่ยวอะไรกับ RoV?
2 เกมนี้เป็นเกมเดียวกัน เพียงแต่ปรับตัวละครให้ดูเหมาะกับตลาดนอกประเทศจีนมากขึ้น ซึ่งนอกจาก RoV แล้ว ก็ยังมีเวอร์ชันอื่นอีก
ปัจจุบันเกม RoV มีผู้เล่นรวมกัน 200 ล้านคน คิดเป็น 3 เท่าของจำนวนประชากรในประเทศไทย โดยมีผู้เล่นออนไลน์เฉลี่ยที่ 50 ล้านคนต่อวัน
อะไรทำให้ RoV ประสบความสำเร็จ?
ถ้าเป็นเมื่อก่อน เราคงจะคิดว่าคนที่เล่นเกมส่วนใหญ่เป็น วัยรุ่นผู้ชาย
แต่ตอนนี้ดูเหมือนเรื่องนี้จะเปลี่ยนไปมาก..
เมื่อเป็นเกมที่คนต้องเล่นบนมือถือได้ ก็จำเป็นต้องทำให้ เล่นง่ายและไม่ซับซ้อน ซึ่งตรงนี้ก็ได้กลายมาเป็นจุดเด่นของเกม ที่คนทั่วไปไม่ว่าจะอายุเท่าไร หรือเพศอะไร ก็สามารถเข้าถึงได้
อีกปัจจัยที่สำคัญคือ
ทุกคนมีมือถือติดตัวตลอดเวลา
แต่ไม่ใช่ทุกคนที่มีคอมพิวเตอร์ติดตัว
ความก้าวหน้าของโทรศัพท์สมาร์ทโฟน ทำให้การเล่นเกมบนมือถือเป็นเรื่องที่ง่าย สะดวก หยิบมาเล่นเมื่อไรก็ได้
และด้วยราคาโทรศัพท์สมาร์ทโฟนใหม่ๆ หลายรุ่น ขายในราคาที่ไม่แพงมาก ก็ทำให้การเล่นเกมมือถือ มีต้นทุน ที่ถูกกว่าเล่นบนคอมพิวเตอร์
เรื่องนี้เราได้อะไร
ถ้าถามว่า Tencent เป็นบริษัทเกมที่ใหญ่ที่สุดในโลกได้อย่างไร
คำตอบ อาจไม่ใช่ต้องเป็นผู้ผลิตเกมที่ดีที่สุด
แต่คงเป็นการมองเห็นโอกาสและภาพรวมของตลาดเพื่อออกสินค้าที่เข้ากับยุคสมัย
ถ้า RoV เกิดขึ้นเมื่อสัก 10 ปีที่แล้ว ก็คงไม่ได้มีคนเล่นมากมายขนาดนี้ เพราะตอนนั้นคนยังไม่ค่อยมีสมาร์ทโฟนใช้กัน
ถ้า RoV ทำเกมให้ซับซ้อนเหมือนที่อยู่เครื่องวิดีโอเกมในสมัยก่อน ก็คงไม่มีคนเล่นมากมายขนาดนี้ เพราะคงเข้าใจยาก
ถ้าเราเข้าใจว่าพฤติกรรมผู้บริโภคเป็นอย่างไร แล้วคิดค้นสินค้าที่จะตอบความต้องการได้ เราก็คงจะสำเร็จได้เหมือน RoV
สินค้าเราอาจจะไม่จำเป็นต้องดีที่สุด แต่ควรเป็นสินค้าที่ใช้ง่ายที่สุด..
----------------------
<ad> หนังสือลงทุนแมน 2.0 วางแผงแล้วหาซื้อได้ที่ร้านหนังสือชั้นนำทั่วประเทศ
โหลดแอพลงทุนแมนอ่านฟรีได้ที่ 
----------------------
Reference
-
-
-
[4896].